ไฟเขียวรัฐบาลชี้นิ้วเปิดเสรีการเงินยก2
ธปท.เปิดทางคลังขยับเวลาเปิดเสรีการเงินระยะ 2 ก่อนกำหนดได้เต็มที่
7 ก.ย. 2554

ธปท.เปิดทางคลังขยับเวลาเปิดเสรีการเงินระยะ 2 ก่อนกำหนดได้เต็มที่ 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท.มีแผนจะเปิดเสรีทางการเงินในช่วงปี 2554-2557 แต่หากรัฐบาล หรือนายธีระชัย ภูวนาถ นรานุบาล รมว.คลัง มีนโยบายให้เปิดเสรีทางการเงินตามแผนพัฒนาระบบสถาบันการเงิน ฉบับที่ 2 ซึ่งอยู่ในช่วงปี 2554-2557 ให้เร็วกว่ากำหนด ก็สามารถทำได้ทันที
นายเกริก กล่าวว่า หากรัฐบาลมีนโยบายจะร่นระยะเวลาของมาสเตอร์แพลน 2 ใหม่ ธปท.ก็จะนำเสนอกระทรวงการคลังเพื่อนำเรื่องเข้าสู่ที่ประชุมคณะรัฐมนตรีพิจารณาตัดสินใจในเรื่องกรอบเวลาใหม่อีกครั้ง ซึ่ง ธปท.ไม่ได้มีปัญหาอะไร 
ทั้งนี้ ตามแผนมาสเตอร์แพลน 2 นั้น ธปท.จะพิจารณาเปิดให้นักลงทุนต่างชาติเข้าลงทุนในธุรกิจธนาคารพาณิชย์ได้ในช่วงท้ายๆ ของแผน ซึ่งจะตกในห้วงปี 2555-2557 เพราะต้องการจะทยอยเปิดให้ผู้เล่นรายใหม่ทั้งที่เป็นนักลงทุนไทยและต่างชาติเข้ามาลงทุนได้ตามลำดับ โดยอาจจะให้เข้ามาในรูปธนาคารพาณิชย์ที่จำกัดขอบเขตธุรกิจ หรือในรูปธนาคารพาณิชย์เต็มรูปแบบก็ได้ ซึ่งต้องรอดูสถานการณ์ 
นายเกริก คาดว่าการเปิดเสรีทางการเงินจะทำให้สาขาธนาคารพาณิชย์ต่างประเทศ และธนาคารพาณิชย์ต่างประเทศรายย่อยที่มีอยู่ในปัจจุบันจะขอยกระดับเพื่อให้มีจำนวนสาขาเพิ่มมากขึ้นแน่นอน
นายเกริก กล่าวว่า ในแผนมาสเตอร์แพลน 2 ธปท.จะพิจารณาเปิดให้ธนาคาพาณิชย์ต่างประเทศสามารถเข้ามาลงทุนในธุรกิจสถาบันการเงินในไทยได้ในช่วงท้ายปี 2555 จนถึงปี 2557 เนื่องจากต้องการดำเนินการให้เป็นไปตามลำดับขั้นตอนที่เหมาะสม โดยจะดูธนาคารต่างชาติ ใน 2 ส่วน คือ ส่วนที่เป็นสาขาธนาคารต่างประเทศที่อยู่กับไทยมาตั้งแต่ต้น แม้ในช่วงเกิดวิกฤตสถาบันการเงินในปี 2540 ก็ไม่ได้ทิ้งไทยไปไหน และอีกส่วน คือ ธนาคารต่างชาติรายใหม่ที่ไม่เคยสนใจเข้ามาลงทุนในไทยมาก่อน หรือเคยสนใจไทยแต่ก็ทิ้งไปในช่วงวิกฤตปี2540
ทั้งนี้ ในเบื้องต้นคาดว่าจะเปิดให้สาขาธนาคารพาณิชย์ต่างประเทศ และธนาคารพาณิชย์ต่างประเทศรายย่อย(Subsidiary) ที่ดำเนินการอยู่ในปัจจุบันจะให้ขอยกระดับเป็น Subsidiary ที่มีจำนวนสาขาเพิ่มมากขึ้นกว่าเดิมไปก่อน เพราะต้องการให้ความสำคัญกับธนาคารต่างประเทศที่อยู่กับประเทศไทยมาตลอดก่อน เพราะมีส่วนช่วยสร้างเศรษฐกิจไทยก่อน จากนั้นใน ปี 2557จึงจะพิจารณาให้ใบอนุญาตประกอบกิจการแก่ผู้ให้บริการรายใหม่ทั้งไทยและต่างชาติเพิ่มเติม
นายเกริก กว่าวว่า ขณะนี้ธนาคารพาณิชย์ไทยมีฐานะแข็งแกร่ง เชื่อว่าจะสามารถแข่งขันกับต่างชาติได้ เนื่องจากธนาคารพาณิชย์ได้มีการปรับปรุงการดำเนินงาน เพื่อรองรับแข่งขันมาอย่างต่อเนื่อง และในช่วงหลายปีที่ผ่านมาธนาคารต่างประเทศจำนวนมากก็ได้ทยอยเข้ามาลงทุนและร่วมทุนกับสถาบันการเงินไทยไปในระดับหนึ่งแล้ว ฉะนั้น ต้องศึกษาให้ชัดเจนก่อนว่า ในสถานการณ์ที่สถาบันการเงินในต่างประเทศมีความอ่อนแอ จะมีธนาคารพาณิชย์ขนาดใหญ่จากต่างประเทศสนใจเข้ามาลงทุนในไทยหรือไม่